KLASA: P-306/23

URBROJ: 711-02-01/04-2024-06

Zagreb, 22. travnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika** **Alena Šimatića, vršitelja dužnosti ravnatelja Doma zdravlja Primorsko-goranske županije do 02. srpnja 2023., OIB: ……………..,** na 48. sjednici, održanoj 22. travnja 2024. godine, donosi sljedeću

 **ODLUKU**

1. **Propustom podnošenja** **pravilno i potpuno ispunjenog obrasca imovinske kartice obveznika Povjerenstvu, povodom prestanka obnašanja dužnosti po proteku zakonskog roka, odnosno zaključno do 01. kolovoza 2023., obveznik** **Alen Šimatić, vršitelj dužnosti ravnatelja Doma zdravlja Primorsko-goranske županije do 02. srpnja 2023., počinio je povredu članka 10. stavka 2. ZSSI-a.**
2. **Za povredu iz točke I. ove izreke, obvezniku Alenu Šimatiću izriče se opomena.**

Obrazloženje

Povjerenstvo je utvrdilo da obveznik Alen Šimatić vršitelj dužnosti ravnatelja Doma zdravlja Primorsko-goranske županije do 02. srpnja 2023.nije podnio imovinsku karticu povodom prestanka obnašanja dužnosti slijedom čega je protiv navedenog obveznika otvoren predmet posl. br. Pp-306/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 03. studenog 2023., Registar obveznika, Registar imovinskih kartica i očitovanje obveznika.

Povjerenstvo je 16. studenog 2023. u odnosu na obveznika Alena Šimatića odlučilo da postoje pretpostavke za pokretanje postupka vezano za moguću povredu odredbe članka 10. stavka 2. ZSSI-a, koja proizlazi iz nepodnošenja imovinske kartice povodom prestanka obnašanja dužnosti po proteku zakonskog roka od 30 dana od dana prestanka obnašanja dužnosti zaključno do 01. kolovoza 2023.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obvezniku dostavilo obavijest Broj: 711-I-2471-P-306/23-03-21 od dana 16. studenog 2023. o postojanju pretpostavki za pokretanje postupka, kao i o činjeničnim utvrđenjima, te je od obveznika zatražilo očitovanje.

Obveznik se na navedenu obavijest očitovao navodeći da je po prestanku dužnosti otišao na godišnji odmor, a po povratku je shvatio da je izgubio lozinku za ulazak u korisnički račun obveznika, zbog čega nije mogao podnijeti imovinsku karticu. Isto je nastojao riješiti u komunikaciji sa službenicima Povjerenstva, no navodi kako je lozinku ipak pronašao i podnio imovinsku karticu.

Povjerenstvo je uvidom u Registar obveznika utvrdilo da je Alen Šimatić dužnost vršitelja dužnosti ravnatelja Doma zdravlja Primorsko-goranske županije obnašao do 02. srpnja 2023.S obzirom na navedeno, a sukladno članku 3. stavku 6. ZSSI-a, u obvezi je postupati u skladu s odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije podnio imovinsku karticu povodom prestanka obnašanja dužnosti po proteku zakonskog roka od 30 dana odnosno 01. kolovoza 2023. godine, već je istu podnio sa zakašnjenjem odnosno 23. studenog 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Člankom 22. stavkom 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Nastavno na sve ranije navedeno, Povjerenstvo je utvrdilo da je obveznik Alen Šimatić, vršitelj dužnosti ravnatelja Doma zdravlja Primorsko-goranske županije do 02. srpnja 2023. propustio podnijeti imovinsku karticu Povjerenstvu povodom prestanka obnašanja dužnosti po proteku zakonskog roka, odnosno zaključno s 01.kolovoza 2023. godine, a kojim propustom je povrijedio odredbu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, kao i da je obveznik imovinsku karticu za prestanak dužnosti ipak podnio, Povjerenstvo je utvrdilo primjerenim obvezniku za povredu odredbe članka 10. stavaka 2. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

 Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Alen Šimatić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana